Predkladacia správa

Príspevkami pestúnskej starostlivosti štát podporuje jednu z foriem náhradnej rodinnej starostlivosti o deti. Ich poskytovanie sa upravilo v zákone č. 265/1998 Z. z. o pestúnskej starostlivosti a o príspevkoch pestúnskej starostlivosti, ktorý nadobudol účinnosť 1. januára 1999. Poskytujú sa ako jednorazové príspevky na úhradu potrieb dieťaťa, a to pri zverení dieťaťa do pestúnskej starostlivosti a pri zániku pestúnskej starostlivosti plnoletosťou dieťaťa. Opakované príspevky sa poskytujú mesačne ako opakovaný príspevok na úhradu potrieb dieťaťa a  ako odmena pestúna. 

Výška príspevkov pestúnskej starostlivosti v čase nadobudnutia účinnosti zákona  bola ustanovená tak, aby boli pokryté potreby detí zverených do pestúnskej starostlivosti z hľadiska dlhodobosti ich výchovy v náhradnej rodine a z hľadiska toho, že pestún voči týmto deťom nemá vyživovaciu povinnosť. Od účinnosti zákona nebola výška týchto príspevkov upravovaná a vzhľadom na cenové úpravy už nezodpovedajú výdavkom potrebným pestúnom na zabezpečenie potrieb detí zverených im do pestúnskej starostlivosti. V predkladanom návrhu sa navrhuje všetky príspevky pestúnskej starostlivosti zvýšiť v priemere o 8%. Návrh nariadenia vlády nebude mať v roku 2004 dopad na zvýšenie finančných prostriedkov rozpočtovaných v rámci kapitoly Ministerstva práce, sociálnych vecí a rodiny SR a bude riešený v rámci existujúcich finančných prostriedkov. To platí aj na roky    2005 – 2007.

Vzhľadom na to, že predmetný návrh nevyžaduje zvýšenie prostriedkov zo štátneho rozpočtu pre kapitolu Ministerstva práce, sociálnych vecí a rodiny SR, nevyhotovuje sa doložka finančných, ekonomických, environmentálnych  vplyvov a vplyvov na zamestnanosť.

Materiál bol predložený 36 subjektom na medzirezortné pripomienkové konanie. Vyhodnotenie pripomienkového konania je súčasťou materiálu.